रविवार को आशारोड़ी स्थित गेस्ट हाउस में पत्रकार वार्ता में प्रमुख वन संरक्षक वन्यजीव एसएस शर्मा ने बताया कि कार्बेट फाउंडेशन के जरिये यह रकम जारी की जाएगी। शर्मा ने बताया कि राजाजी पार्क में बाघों के पुनर्वास की प्रक्रिया शुरू कर दी गई है। उन्होंने बताया कि योजना में कार्बेट और राजाजी पार्क से इतर सात वन प्रभागों को शामिल किया गया है। इन प्रभागों में तैनात किए जाने वाले पूर्व सैनिकों को सभी सुविधाएं उपलब्ध कराई जाएंगी। इसके बाद इन प्रभागों में नियमित पेट्रोलिंग कर शिकारियों पर नजर रखी जा सकेगी। शर्मा ने बताया कि एनटीसीए के सदस्य सचिव राजेश गोपाल और सदस्य बिजेंद्र सिंह की कोशिशों से प्रोजेक्ट को मंजूरी मिली। उन्होंने कहा कि उत्तराखंड पहला राज्य है, जिसे वन्यजीव सुरक्षा के लिए केंद्र से अतिरिक्त मदद मिल रही है।